b'\n_START_ARTICLE_\nAmal Kumar Raj\xc4\x8daudhuri\n_START_SECTION_\n\xc5\xbdivljenje in delo\n_START_PARAGRAPH_\nRodil se je v Barisalu, ki je pozneje postal del Banglade\xc5\xa1a, v vaidja-brahmanski dru\xc5\xbeini. Njegov o\xc4\x8de je bil u\xc4\x8ditelj matematike na \xc5\xa1oli v tedanji Kalkuti. Po magisteriju leta 1945 na Univerzi v Kalkuti je Raj\xc4\x8daudhuri \xc5\xa1tiri leta pre\xc5\xbeivel ob eksperimentalnem delu. V tem \xc4\x8dasu je deloval v popolni osami in se je samostojno nau\xc4\x8dil diferencialne geometrije in splo\xc5\xa1ne teorije relativnosti, izredno te\xc5\xbeki matemati\xc4\x8dni in fizikalni podro\xc4\x8dji. V letu 1952 je sprejel raziskovalno delo pri Indijski zvezi za gojitev znanosti (IACS), vendar je bil razo\xc4\x8daran, saj je moral delovati na podro\xc4\x8dju zna\xc4\x8dilnosti kovin, ne pa splo\xc5\xa1ne teorije relativnosti, ki je tedaj \xc5\xa1e niso imeli za del glavnega toka fizike. Navkljub tem neugodnim pritiskom je lahko leta 1954 izpeljal in objavil pomembno ena\xc4\x8dbo, ki so jo nekaj let kasneje imenovali po njem._NEWLINE_Nekaj let kasneje, ko je izvedel, da so njegov \xc4\x8dlanek iz leta 1955 zelo cenili ugledni fiziki in astronomi, kot sta Jordan in Heckmann, se je Raj\xc4\x8daudhuri dovolj opogumil in predlo\xc5\xbeil doktorsko dizertacijo, tako da je leta 1959 doktoriral. Njegovo dizertacijo je zelo visoko ocenil Wheeler._NEWLINE_V letu 1961 je kot profesor za\xc4\x8del pou\xc4\x8devati na fakulteti svoje mati\xc4\x8dne univerze, na Predsedstvenem kolid\xc5\xbeu v Kalkuti. Pred izpeljavo svoje ena\xc4\x8dbe je objavil enega od prvih \xc4\x8dlankov o kondenzaciji snovi v raz\xc5\xa1irjajo\xc4\x8dem se Vesolju. V drugem \xc4\x8dlanku je obravnaval vpra\xc5\xa1anje Schwarzschildove singularnosti, za katero so tedaj verjeli, vklju\xc4\x8dno z Einsteinom, da je nedosegljiva. Raj\xc4\x8daudhuri je skonstruiral nestati\xc4\x8dno re\xc5\xa1itev sesedanja in pokazal, da ni nobenih ovir za nastanek tak\xc5\xa1nega pojava. Schwarzschildov polmer je nesingularen, vendar obstaja resni\xc4\x8dna fizikalna singularnost, ko se polmer pribli\xc5\xbeuje proti ni\xc4\x8d, kjer ukrivljenost prostor-\xc4\x8dasa divergira._NEWLINE_Njegovega dela v Indiji niso prepoznali vse do leta 1972, ko se je v Indijo vrnil Narlikar. Tedaj je Raj\xc4\x8daudhuri postal zelo znan znanstveni heroj. Kmalu po njegovi smrti sta ustanovi Meduniverzitetno sredi\xc5\xa1\xc4\x8de za astronomijo in astrofiziko (IUCAA) in Vigjan Prasar (VP) dokon\xc4\x8dali dokumentarni film o njegovi znanstveni poti.'